CELEX: 
Language: hu
Date: 2018-07-09 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE a polgári kezdeményezésről szóló 211/2011/EU európai parlamenti és tanácsi rendelet III. mellékletének módosításáról

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               A 211/2011/EU rendelet 16. cikke felhatalmazza a Bizottságot, hogy a rendelet 17. cikkének megfelelően és a 18. és 19. cikkben foglalt feltételek mellett felhatalmazáson alapuló jogi aktusok révén módosítsa e rendelet mellékleteit a rendelet vonatkozó rendelkezéseinek keretein belül.
            
            
               A rendelet 5. cikkének (1) bekezdése értelmében a polgári kezdeményezések szervezői az aláíróktól származó támogató nyilatkozatok gyűjtéséhez csak a rendelet III. mellékletében meghatározott mintáknak megfelelő formanyomtatványokat használhatják. E formanyomtatványoknak megfelelően az aláíróknak különböző adatokat kell szolgáltatniuk attól függően, hogy melyik tagállamból származnak (az aláíró lakóhelye vagy állampolgársága szerinti tagállam). 
            
            
               A formanyomtatványok tartalmaznak egy adatvédelmi nyilatkozatot, amelyben tájékoztatják az aláírókat arról, hogy miként fogják kezelni a személyes adataikat. Ez a dokumentum hivatkozik a 95/46/EK irányelvre és az ezen irányelvből származó kötelezettségekre.
            
            
               Az Európai Parlament és a Tanács (EU) 2016/679 rendelete a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK irányelv hatályon kívül helyezéséről (általános adatvédelmi rendelet). A rendeletet 2018. május 25-től kell alkalmazni.
            
            
               Az általános adatvédelmi rendelet 94. cikke előírja, hogy a 95/46/EK irányelvre történő hivatkozásokat az (EU) 2016/679 rendelet történő hivatkozásnak kell tekinteni. 
            
            
               Az általános adatvédelmi rendelet 13. cikke meghatározza, hogy milyen információkat kell szolgáltatni, ha személyes adatokat gyűjtenek az érintettől.
            
            
               A Bizottságnak el kell fogadnia ezt a jogi aktust, hogy módosítsa a támogató nyilatkozat mintákba foglalt adatvédelmi nyilatkozatot annak érdekében, hogy hozzáigazítsa azt az általános adatvédelmi rendelethez. 
            
            
            
               A módosítások célja, hogy az érintettek számára biztosítsák az alábbiakat:
            
            
               a) a személyes adatok védelmére alkalmazandó jogi keretre történő aktualizált hivatkozások, valamint
            
            
               b) az adatkezelő által megadandó további információk, ha személyes adatokat gyűjtenek az érintettektől, az általános adatvédelmi rendelet 13. cikkében szereplő előírás szerint. 
            
            
               Ezek az információk felölelik az érintettek személyes adataik kezelésével kapcsolatos jogainak felsorolását, a felügyeleti hatóságnál történő panasztételhez való jogra vonatkozó tájékoztatást, az adatkezelő (szervezők) és az adatvédelmi tisztviselő (ha van ilyen) elérhetőségeire való hivatkozást, a személyes adatokat fogadó és kezelő illetékes nemzeti hatóságok és a nemzeti adatvédelmi hatóságok elérhetőségeit.  
            
            
               2.AZ AKTUS ELFOGADÁSÁT MEGELŐZŐ KONZULTÁCIÓK
            
            
               Mivel a Bizottság korlátozott mérlegelési jogkört élvez az érintett módosítások tekintetében, nem tartott szükségesnek nyilvános konzultációkat, hatásvizsgálatot, valamint a jogi aktus tervezetének az érdekeltek visszajelzései céljából történő közzétételét. A Bizottság köteles módosítani a III. mellékletet, hogy hozzáigazítsa a rendeletet az új adatvédelmi kerethez, és konkrétan a 2018. május 25-től a 95/46/EK irányelvet hatályon kívül helyező és felváltó általános adatvédelmi rendelet rendelkezéseihez.
            
            
               A Bizottság a polgári kezdeményezéssel foglalkozó szakértői csoportján keresztül konzultált a tagállamokkal, és azok észrevételeit figyelembe vette e felhatalmazáson alapuló jogi aktus kidolgozásánál. Az Európai Parlament szakértői szintén részt vettek a Bizottság szakértői csoportjának releváns megbeszélésein, és a megbeszélésről minden információt és dokumentációt megkaptak, az Európai Parlament és a Bizottság közötti keretmegállapodásban erre vonatkozóan meghatározott különös szabályozással összhangban. 
            
            
               3.A FELHATALMAZÁSON ALAPULÓ JOGI AKTUS JOGI ELEMEI
            
            
               Ez a jogi aktus módosítja a 211/2011/EU rendelet III. mellékletének A. és B. részében található adatvédelmi nyilatkozatot. 
            
         
         
            
               A jogi aktus úgy rendelkezik, hogy a támogatási nyilatkozat formanyomtatványán a javasolt kezdeményezés szervezőinek megadott személyes adatok kizárólag e kezdeményezés támogatására használhatók fel és – a 211/2011/EU rendelet 8. cikkének megfelelően – kizárólag az e polgári kezdeményezéshez érkezett érvényes támogató nyilatkozatok számának ellenőrzése és igazolása céljából bocsáthatók az illetékes nemzeti hatóságok rendelkezésére és azok kizárólag ebből a célból kezelhetik az adatokat. Az általános adatvédelmi rendelet III. fejezetében szereplő előírásoknak megfelelően a rendelet is úgy rendelkezik, hogy az érintettek jogosultak a személyes adataikhoz való hozzáférésre, azok helyesbítésére, törlésére, valamint kezelésük korlátozására. 
            
            
               A 211/2011/EU rendelet 9. cikkével összhangban a jogi aktus előírja továbbá, hogy a szervezők a javasolt polgári kezdeményezés nyilvántartásba vételének időpontjától számított legfeljebb 18 hónapig vagy a kezdeményezés Bizottsághoz történő benyújtásától számított egy hónapig – amelyik időpont a korábbi – tárolják a támogató nyilatkozatokat és azok másolatait. Közigazgatási vagy bírósági eljárás esetén a nyilatkozatok e határidőkön túl is megőrizhetők, legkésőbb egy héttel a szóban forgó eljárás lezárulta utánig. Az egyéb közigazgatási vagy bírósági jogorvoslatok sérelme nélkül, minden érintett jogosult arra, hogy panaszt tegyen egy adatvédelmi hatóságnál – különösen a szokásos tartózkodási helye, a munkahelye vagy a feltételezett jogsértés helye szerinti tagállamban –, ha az érintett megítélése szerint a rá vonatkozó személyes adatok kezelése megsérti az általános adatvédelmi rendeletet.
            
            
               A jogi aktus rendelkezik továbbá az adatkezelők (szervezők) elérhetőségeire való hivatkozásokról, amelyekkel a regisztrált kapcsolattartó személyeknek a támogató nyilatkozat formanyomtatványán megadott adatainak felhasználásával lehet kapcsolatba lépni; az adatvédelmi tisztviselő (ha van ilyen) elérhetőségeiről, amelyek hozzáférhetők a kezdeményezés internetes oldalán az Európai Bizottság nyilvántartásában, a támogató nyilatkozat formanyomtatványán megadottaknak megfelelően; valamint a személyes adatokat fogadó és kezelő illetékes nemzeti adatvédelmi hatóságok elérhetőségeiről, amelyek hozzáférhetők az alábbi internetcímen: 
               
                  http://ec.europa.eu/citizens-initiative/public/data-protection
               
               .
            
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2018.7.9.)
            
            
               a polgári kezdeményezésről szóló 211/2011/EU európai parlamenti és tanácsi rendelet III. mellékletének módosításáról 
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
            
               tekintettel a polgári kezdeményezésről szóló, 2011. február 16-i 211/2011/EU európai parlamenti és tanácsi rendeletre
                  1
                és különösen annak 16. cikkére, 
            
            
               mivel:
            
            
               (1)A 211/2011/EU rendelet 5. cikkének (1) bekezdése értelmében a polgári kezdeményezések szervezői az aláíróktól származó támogató nyilatkozatok gyűjtéséhez csak az e rendelet III. mellékletében meghatározott mintáknak megfelelő formanyomtatványokat használhatják.
            
            
               (2)A támogató nyilatkozat formanyomtatványai adatvédelmi nyilatkozatot tartalmaznak, amely tájékoztatást nyújt arról, hogy miként kezelik az aláírók személyes adatait, valamint arról, hogy melyek az aláírók – mint érintettek – jogai. Az adatvédelmi nyilatkozat hivatkozik a hatályon kívül helyezett 95/46/EK európai parlamenti és tanácsi irányelvre
                  2
               . 
            
            
               (3)A 95/46/EK irányelvet az (EU) 2016/679 rendelet
                  3
                helyezte hatályon kívül. Az (EU) 2016/679 rendeletet 2018. május 25-től kell alkalmazni.
            
            
               (4)Az (EU) 2016/679 rendelet 13. cikke meghatározza, hogy mely információkat kell az adatkezelőnek az érintett rendelkezésére bocsátania a személyes adatok megszerzésének időpontjában, ha személyes adatokat gyűjtenek az érintettől. Ezért meg adni ezeket az információkat a támogató nyilatkozat formanyomtatványának mintájában szerepelő adatvédelmi nyilatkozatban.
            
            
               (5)Az (EU) 2016/679 rendelet 94. cikke szerint a hatályon kívül helyezett 95/46/EK irányelvre történő hivatkozásokat az (EU) 2016/679 rendeletre történő hivatkozásnak kell tekinteni. Az egyértelműség, a jogbiztonság és az átláthatóság érdekében aktualizálni kell az adatvédelmi nyilatkozatban szereplő hivatkozást. 
            
            
               (6)A 211/2011/EU rendelet III. mellékletét ezért ennek megfelelően módosítani kell.
            
            
               (7)Az európai adatvédelmi biztossal a 45/2001/EK európai parlamenti és tanácsi rendelet
                  4
                28. cikkének (2) bekezdésével összhangban konzultációra került sor,
            
            
               ELFOGADTA EZT A RENDELETET:
            
            
               1. cikk
            
            
               A 211/2011/EU rendelet III. melléklete a következőképpen módosul:
            
         
         
            
               1.a támogató nyilatkozat formanyomtatványának mintájában az A. rész végén szereplő adatvédelmi nyilatkozat szövege helyébe a következő szöveg lép:
            
            
               „Adatvédelmi nyilatkozat: Az általános adatvédelmi rendelettel összhangban az e formanyomtatványban megadott személyes adatokat kizárólag a kezdeményezés támogatására lehet felhasználni és kizárólag ellenőrzés és igazolás céljából lehet az illetékes nemzeti hatóságok rendelkezésére bocsátani. Ön jogosult a személyes adataihoz való hozzáférésre, azok helyesbítésére, törlésére, valamint kezelésük korlátozására. 
            
            
               A szervezők a javasolt polgári kezdeményezés nyilvántartásba vételének időpontjától számított legfeljebb 18 hónapig vagy a kezdeményezés Bizottsághoz történő benyújtásától számított egy hónapig – amelyik a korábbi időpont – tárolják az Ön adatait. Közigazgatási vagy bírósági eljárás esetén az adatok e határidőkön túl is megőrizhetők, legkésőbb egy héttel ezen eljárás lezárulta utánig.
            
            
               Az egyéb közigazgatási vagy bírósági jogorvoslatok sérelme nélkül, Ön jogosult arra, hogy bármikor panaszt tegyen valamely adatvédelmi hatóságnál – különösen a szokásos tartózkodási helye, a munkahelye vagy a feltételezett jogsértés helye szerinti tagállamban –, ha megítélése szerint jogellenesen kezelik az adatait.
            
            
               A polgári kezdeményezés szervezői az általános adatvédelmi rendelet szerinti adatkezelők, akikkel az e formanyomtatványon megadott adatok segítségével lehet felvenni a kapcsolatot. 
            
            
               Az adatvédelmi tisztviselő (ha van ilyen) elérhetőségei hozzáférhetők e kezdeményezésnek az Európai Bizottság nyilvántartásában szereplő internetes oldalán, az e formanyomtatványon megadottak szerint.
            
            
               Az Ön személyes adatait fogadó és kezelő nemzeti adatvédelmi hatóságok elérhetőségei, valamint a nemzeti adatvédelmi hatóság kapcsolattartási adatai megtalálhatók az alábbi internetcímen: 
               
                  http://ec.europa.eu/citizens-initiative/public/data-protection
               
               .”;
            
            
               2.a támogató nyilatkozat formanyomtatványának mintájában a B. rész végén szereplő adatvédelmi nyilatkozat szövege helyébe a következő szöveg lép:
            
            
               „Adatvédelmi nyilatkozat: Az általános adatvédelmi rendelettel összhangban az e formanyomtatványban megadott személyes adatokat kizárólag a kezdeményezés támogatására lehet felhasználni és kizárólag ellenőrzés és igazolás céljából lehet az illetékes nemzeti hatóságok rendelkezésére bocsátani. Ön jogosult a személyes adataihoz való hozzáférésre, azok helyesbítésére, törlésére, valamint kezelésük korlátozására. 
            
            
               A szervezők a javasolt polgári kezdeményezés nyilvántartásba vételének időpontjától számított legfeljebb 18 hónapig vagy a kezdeményezés Bizottsághoz történő benyújtásától számított egy hónapig – amelyik a korábbi időpont – tárolják az Ön adatait. Közigazgatási vagy bírósági eljárás esetén az adatok e határidőkön túl is megőrizhetők, legkésőbb egy héttel ezen eljárás lezárulta utánig.
            
            
               Az egyéb közigazgatási vagy bírósági jogorvoslatok sérelme nélkül, Ön jogosult arra, hogy bármikor panaszt tegyen valamely adatvédelmi hatóságnál – különösen a szokásos tartózkodási helye, a munkahelye vagy a feltételezett jogsértés helye szerinti tagállamban –, ha megítélése szerint jogellenesen kezelik az adatait.
            
            
               A polgári kezdeményezés szervezői az általános adatvédelmi rendelet szerinti adatkezelők, akikkel az e formanyomtatványon megadott adatok segítségével lehet felvenni a kapcsolatot. 
            
            
               Az adatvédelmi tisztviselő (ha van ilyen) elérhetőségei hozzáférhetők e kezdeményezésnek az Európai Bizottság nyilvántartásában szereplő internetes oldalán, az e formanyomtatványon megadottak szerint.
            
            
               Az Ön személyes adatait fogadó és kezelő nemzeti adatvédelmi hatóságok elérhetőségei, valamint a nemzeti adatvédelmi hatóság kapcsolattartási adatai megtalálhatók az alábbi internetcímen: 
               
                  http://ec.europa.eu/citizens-initiative/public/data-protection
               
               .”.
            
            
               2. cikk
            
            
               Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, 2018.7.9-én.
            
            
               
                     a Bizottság részéről
               
               
                     elnök
                     Jean-Claude JUNCKER
               
            
         
         
            
                  
                     (1)
                  
                        HL L 65., 2011.3.11., 1. o. 
               
               
                  
                     (2)
                  
                        Az Európai Parlament és a Tanács 95/46/EK irányelve (1995. október 24.) a személyes adatok feldolgozása vonatkozásában az egyének védelméről és az ilyen adatok szabad áramlásáról (HL L 281., 1995.11.23., 31. o.).
               
               
                  
                     (3)
                  
                        Az Európai Parlament és a Tanács (EU) 2016/679 rendelete (2016. április 27.) a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK irányelv hatályon kívül helyezéséről (általános adatvédelmi rendelet) (HL L 119., 2016.5.4., 1. o.).
               
               
                  
                     (4)
                  
                        Az Európai Parlament és a Tanács 45/2001/EK rendelete (2000. december 18.) a személyes adatok közösségi intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról (HL L 008., 2001.1.12., 1. o.).